Senatoarea PSD de Bacău Bianca Purcărin a anunțat, ieri, că se fac demersuri pentru continuarea Programului Național de Fertilizare in Vitro, subliniind importanța reducerii presiunii financiare pentru cuplurile care își doresc să devină părinți dar nu pot din motive medicale.
Purcărin a subliniat necesitatea acestui program și a adus în atenție eforturile ministrului social democrat al Familiei, Natalia Intotero, care a solicitat în ședința de Guvern ca Ministerul Finanțelor să aloce sumele necesare pentru continuarea acestui program.
Potrivit declarației, programul ar urma să fie extins pentru a sprijini un număr dublu de cupluri față de anul precedent, în total 20.000 de cupluri, oferindu-le sprijin financiar în valoare de 3.000 de euro pentru a-și împlini visul de a deveni părinți.
"Este dreptul fiecărui om să fie părinte. Datoria noastră este să îi sprijinim pe toți cei cărora acest drept le este afectat de lipsa banilor", a declarat senatoarea, subliniind importanța socială și umană a acestui program.